Author: administrator
Last saved by: Podhorský, Viliam
Company: Abyss

Predkladacia správa

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení neskorších predpisov bol vypracovaný na základe Plánu legislatívnych úloh vlády SR na rok 2017 na mesiac november, bod č. 1 a podľa § 6 ods. 2 písm. b) a § 30 ods. 3 zákona č. 351/2011 Z. z. o elektronických komunikáciách, v spolupráci s členmi Medzirezortnej komisie pre harmonizáciu využívania frekvenčného spektra, t. j. s  Úradom pre reguláciu elektronických komunikácií a poštových služieb, Ministerstvom obrany SR, Ministerstvom vnútra SR a Slovenskou informačnou službou. 
Národná tabuľka frekvenčného spektra (ďalej len „NTFS“) je vypracovaná na základe Rádiokomunikačného poriadku (RR) Medzinárodnej telekomunikačnej únie (ITU) s prihliadnutím na závery Svetovej rádiokomunikačnej konferencie (WRC-15), smerníc, rozhodnutí a odporúčaní EÚ, rozhodnutí a odporúčaní Európskeho výboru pre elektronické komunikácie (CEPT/ECC)  a príslušných rozhodnutí Úradu pre reguláciu elektronických komunikácií a poštových služieb o využívaní frekvencií.
NTFS obsahuje najmä:
•	údaje o frekvenčnom pásme a jeho pridelení pre príslušné rádiokomunikačné služby podľa RR pre Región 1, 
•	údaje o frekvenčnom pásme a jeho pridelení v Slovenskej republike, 
•	informáciu, či je príslušné frekvenčné pásmo v Slovenskej republike pridelené pre civilné alebo vojenské účely, 
•	poznámky k prideleniu frekvenčného pásma (napr. údaje o chránených frekvenciách, atď.), 
•	informácie o využití frekvenčných pásiem pre konkrétne aplikácie v rámci rádiokomunikačnej služby a poznámky k tomuto využitiu.
	V porovnaní s NTFS, ktorá bola ustanovená nariadením vlády Slovenskej republiky č. 393/2016, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení neskorších predpisov, boli do nového návrhu NTFS okrem nových rozhodnutí a odporúčaní EÚ, ako aj rozhodnutí a odporúčaní Európskeho výboru pre elektronické komunikácie (CEPT/ECC),  zapracované aj požiadavky Ministerstva obrany SR a Úradu pre reguláciu elektronických komunikácií a poštových služieb. Ďalšie úpravy vyplynuli taktiež z procesu zosúlaďovania NTFS s európskou tabuľkou frekvenčného spektra ECA (European Table of Frequency Allocations and Applications) schválenou v júni 2017.
Predložený návrh nariadenia vlády Slovenskej republiky nebude mať vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, a ani vplyvy na služby verejnej správy pre občana.
Predložený návrh nariadenia vlády Slovenskej republiky nie je potrebné predkladať na vnútrokomunitárne pripomienkovanie. Návrh nariadenia vlády Slovenskej republiky bol predmetom medzirezortného pripomienkového konania, ktorého výsledky sú uvedené vo vyhodnotení. Zásadná pripomienka vznesená Ministerstvom obrany SR bola akceptovaná a predmetný návrh sa predkladá bez rozporov. 
Navrhuje sa dátum účinnosti 1. február 2018 vzhľadom na to, že národná tabuľka frekvenčného spektra nadobúda účinnosť vždy k začiatku nasledujúceho kalendárneho roka, tak ako stanovila Medzirezortná komisia pre harmonizáciu využívania frekvenčného spektra. 
Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.